text: চতুর্দিকে বানান ভুলের মহড়া | blog.bdnews24.com - pioneer blog for citizen journalism in bangladesh
  সোমবার ০৫ জানুয়ারী ২০১৫, ০১:১৫ পূর্বাহ্ন
  বাণিজ্য মেলায় প্রবেশ করতে গিয়ে জনাব দবির সাহেবের চোখ আটকে গেলো প্রধান ফটকে। ভাবলেন ভুল একবার হতেই পারে। তাই বিশেষ গুরুত্ব দিলেন না। মনে মনে একহাত নিলেন আয়োজকদের। সমগ্র মেলা ঘুরে নিজেকেই প্রশ্ন করলেন, 'ভুল বারবার কেন? বাংলার প্রতি কেন এতো অনাদর?' ঢাকার একটি নামী স্কুলের বাংলার শিক্ষক তিনি। গতকালও ক্লাসে পড়িয়ে এসেছেন 'ণ' এর ব্যবহার। বোর্ড ব্যাকরণ নামে পরিচিত ব্যাকরণ থেকে তিনি পড়িয়েছেন স্বভাবতই 'ণ' -এর ব্যবহার। ছন্দে ছন্দে পড়িয়েছেন-
  চাণক্য মাণিক্য গণ, বাণিজ্য লবণ মণ
  কল্যাণ শোণিত মণি, স্থাণু গুণ পুণ্য বেণী
  আপণ লাবণ্য বাণী, নিপুণ ভণিতা পাণি
  চিক্কণ নিক্কণ তূণ, কফোণি বণিক গুণ
  নিজের স্কুলেও তিনি এর আগে তর্ক করেছিলেন সাইনবোর্ডে 'এন্ড' লেখা নিয়ে। তিনি চ্যালেঞ্জ ছুড়ে দিয়েছিলেন বানানটি 'এন্ড' নয় 'অ্যান্ড' হবে। যদি 'এন্ড' লেখা হয় তবে ইংরেজি বানানে তা হবে END. কিন্তু কেউঁ কর্ণপাত করেননি। অথচ এই ভুলটি প্রায় অধিকাংশ স্থানেই করা হয়। যেমন- 'স্কুল এন্ড কলেজ', 'স্টোর এন্ড ভ্যারাইটিজ' ইত্যাদ।
  অবশ্য ভুলের শুরু সেই 'বাঙলা একাডেমি' থেকেই। 'বাঙলা' না কি 'বাংলা' এই বিতর্কের অবসানই ঘটাতে পারেননি তাঁরা। এমনকি বিদেশী শব্দের বানানে সর্বদাই 'ই'-কার ব্যবহার করতে বললেও নিজেরাই 'একাডেমি' বানান লিখেছেন 'একাডেমী'। অবশ্য রাষ্ট্রপতি জনাব আব্দুল হামিদ গত ২২ সেপ্টেম্বর, ২০১৩ তারিখে সংসদে বিল পাশ করে সর্বত্র 'একাডেমি' লেখার অনুমোদন দিয়েছেন। আচ্ছা 'একাডেমি' না কি 'অ্যাকাডেমি?' এই বিতর্কে নাইবা গেলাম।
  হাটতে হাঁটতে দবির সাহেবের মনে পড়ে গেলো কয়েকদিন আগের কথা। বোর্ড পরীক্ষার খাতা দেখছিলেন সেদিন। একজন ছাত্রের খাতায় একটি লেখা দেখে চোখ আটকে গেলো। ছাত্রটি 'পাগল' শব্দ দিয়ে বাক্যরচনা করেছে 'পাগলে কিনা খাই'। মনে মনে খানিকক্ষণ হেসে গোল লালমার্ক করে দিলেন 'কিনা' এবং 'খাই' শব্দের উপর। ভাবলেন ক্লাসে কতবারই না পড়িয়েছেন- 'নিজের কথা বলতে হলে 'ই' লিখবে, অন্যের কথা বলতে হলে লিখবে 'য়'।' যেমন- আমি খাই, সে খায়, আমি যাই, সে যায়, রহিম যায়। এদের শিক্ষকও নিশ্চয়ই পড়িয়ে থাকবেন। ছাত্রের ভুলের দোষতো আর শিক্ষককে দিতে পারেন না।
  ভাবতে ভাবতে বাসায় ফেরার গাড়ি ধরলেন দবির সাহেব। বাংলার শিক্ষক হিসেবে নিজেকে ব্যর্থ সাব্যস্ত করলেন। এখন আসা যাক কী ভুল ছিলো সেদিনের মেলায়? প্রধান ফটকে বড় করে লেখা আছেঃ 'ঢাকা আর্ন্তজাতিক বানিজ্য মেলা ২০১৫।' মেলা জুড়েই একই ভুল 'আর্ন্তজাতিক'। কোথাও আবার বাণিজ্য বানানটি বানিজ্য লেখা।
  দবির সাহেবের কাল্পনিক গল্পটি আমাদের সমাজেরই প্রতিচ্ছবি। বাংলা বানান নিয়ে আমাদের অনীহা, অবহেলা আর কতকাল?
  সোমবার ০৫জানুয়ারী২০১৫, পূর্বাহ্ন ০৯:৩১
  জয় ভাই, শেষ পর্যন্ত স্বীকার করতেই হলো, আপনি একজন দুর্ধষ ব্লগার। ভালোবাসায় 'ঢাকা' শহরটি থেকে পালাতে না পালাতেই আপনি ব্লগিং শুরু করে দিলেন। মূল পোস্ট ছেড়েছেন ১টি। মন্তব্যের বাজারটায় বড় ধরণের খরা ছিল। সেখানেও আপনি বন্যা বইয়ে দিলেন। এলোপাথারি মন্তব্য করলেন ৭টি। (এর জন্য কোন ধন্যবাদ দিচ্ছি না, এটি খুব সহজ একটি কাজ; তবে ইচ্ছা করলে কৃতিত্ববোধ করতে পারেন, কারণ এই সহজ কাজটিই সহজে বেশি-কেউ করতে পারে না।)
  (ভয়ে ভয়ে মন্তব্য করলাম, জানি না কোথাও বানান ভুল আছে কি-না)
  সোমবার ০৫জানুয়ারী২০১৫, পূর্বাহ্ন ১১:২৫
  জুবায়ের ভাই, শুরু যখন করেছি আবার, আটঘাট বেঁধেই নেমেছি…কী আছে জীবনে। 😀 😀 সবাই ফিরে আসলে আবার বইবে মন্তব্যের বন্যা। আরে ভাই বানান ভুল হওয়াটা খুব স্বাভাবিক কিন্তু এমন কিছু ভুল আছে যা মেনে নেওয়া সত্যিই কঠিন। মূল পোস্ট নিয়ে আপনার কোন বক্তব্য পেলাম না 🙁
  ঢাকা ছেড়েছি তাতে কী? আমাকেতো আপনারা ছাড়েন নি। আমি চাইলেও এই বন্ধন ছিন্ন করতে পারবো না। এ এক অসহায় ভালোবাসার বাঁধন।
  মঙ্গলবার ০৬জানুয়ারী২০১৫, পূর্বাহ্ন ০৮:৪৬
  জয় ভাই, আপনি একদম বেপরোয়া হয়ে উঠেছেন, আমিতো ভেবেছিলাম আপনি দন্ডিত, তাই পলাতক কিংবা নির্বাসিত। কখনো ভাবিনি আবারো মারাত্নক সব পোস্ট নিয়ে হাজির হবেন।
  মূল ব্লগ নিয়ে কথা না বলে দন্ডিত ব্লগারকে নিয়ে কথা বলছি, সামান্য অন্যায় করে ফেলছি। এবার আপনার বর্তমান পোস্টটির প্রসঙ্গে আসা যাক।
  সত্যি, এই পোস্টটিও অনেক ভালো এবং প্রয়োজনীয়। সবাইতো সব কাজ পারবে না; আমরা আমাদের ছোট ছোট ভুলগুলো শুধরে রাখলে, যারা বড় কাজগুলো করবে, তাদের জন্য এগিয়ে চলা সহজ হবে।
  ব্লগ লেখার অনেকগুলো বিবেচ্য বিষয়ের মধ্যে ২টি বিষয় বিশেষভাবে উল্লেখযোগ্য। ১-লেখার বিষয়বস্তু, ২-লেখার মান (যেমন প্রাঞ্জলতা, ব্যাকরণ , শব্দের ব্যবহার ইত্যাদি)। ২টিই গুরুত্বপূর্ণ। তবে আমি মর্যাদা বেশি দেই বিষয়বস্তুকে।
  আপনার এই লেখার বিষয়বস্তুটি অত্যধিক জনহিতকর; বর্ণনা সাবলীল, গল্পের মত। শিশু, কিশোর-কিশোরী এবং তরুণ-তরুণীদের শুদ্ধ বানান চর্চায় উজ্জীবিত থাকা দরকার, তাই তাদের এই লেখাটি বিশেষভাবে পড়া উচিত।(আমরা পাঠকরা আরো কয়েকটি পর্বের জন্য অপেক্ষমান)। আপনার লেখায় 'মানে' সামান্য ঘাটতি থাকলেও আমি মাইন্ড করতাম না (তাই বলে বলছি না মান খারাপ)। আসলে একটি চলচ্চিত্র(বা যেকোন কিছু) কখন হিট করে, যখন সবগুলো অনুষঙ্গ এক সাথে ক্লিক করে। আপনার এই লেখায় ১ম এবং ২য় ২টি অনুষঙ্গই সমানভাবে ক্লিক করেছে, তাই হিট (আর আগেরটিতো সুপার-ডুপার হিট)।
  বুধবার ০৭জানুয়ারী২০১৫, অপরাহ্ন ০২:০০
  সুন্দর বিশ্লেষণ আপনাকেই মানায়, তাই পোস্ট সম্পর্কে মন্তব্য নাপেলে খারাপ লাগে জুবায়ের ভাই। নতুন পোস্ট দিয়েছি, অপেক্ষমান আছে। পড়ার আমন্ত্রণ রইলো। শুভেচ্ছা…
  সোমবার ০৫জানুয়ারী২০১৫, অপরাহ্ন ১১:৪৪
  দারুণ জয়ভাই !!!
  চালিয়ে যাও …
  বাংলা ও বাঙালির বানান বিভ্রাটের কি-ই-না কর্মকাণ্ড !!!
  আমার নিজেরও অনেক ভুল হয়েই যায় … 🙂
  মঙ্গলবার ০৬জানুয়ারী২০১৫, পূর্বাহ্ন ১২:২৯
  ভুলতো আমারও হয় আপুনি। তাই বলে এই ধরণের বিশেষ বিশেষ ক্ষেত্রে ভুল মেনে নেওয়া যায় না। চালিয়ে যাবো… ভুল ধরতে ধরতে নিজের ভুলগুলোও ধরা পড়বে। 😀
  মঙ্গলবার ০৬জানুয়ারী২০১৫, পূর্বাহ্ন ০১:২১
  ভুলের মাঝেই জীবন আমার ভুলেরই জগত….কেমন করে তবে আমি হই সঠিক।
  বুধবার ০৭জানুয়ারী২০১৫, অপরাহ্ন ০১:৫৭
  কবি এমন করে বললে হবে? জাতির বিবেক কিন্তু কবিদের কলম… ঝাঁপিয়ে পড়ুন। 🙂
  শুক্রবার ০৯জানুয়ারী২০১৫, অপরাহ্ন ০৮:২৯
  ৯৯.৯৯% খাঁটি কথা।
  শুক্রবার ০৯জানুয়ারী২০১৫, অপরাহ্ন ০৮:৩৩
  G R বলেছেনঃ
  বাংলা বানানের ছোট্ট একটা নিয়ম বলতে খুব ইচ্ছে করছে। আশা করি বাংলায় লিখিয়েদের কাজে লাগবে।
  ক চ ট ত প এই পাঁচটি বর্গের সবক'টির শেষ অক্ষর কোনো না কোনো নাসিক্য বর্ণ।
  ক খ গ ঘ > ঙ
  চ ছ জ ঝ > ঞ
  ট ঠ ড ঢ > ণ
  ত থ দ ধ > ন
  প ফ ব ভ > ম
  বাংলা বানানে সবচেয়ে বেশি সন্দেহ (কনফিউশন) সৃষ্টি হয় সম্ভবত ন/ণ-এর ব্যবহারে এবং শ/স/ষ-এর ব্যবহারে। আপাতত ন/ণ-এর ব্যবহারের সাধারণ একটা নিয়ম উল্লেখ করি।
  ট বর্গীয় যেকোনো অক্ষরের সঙ্গে সবসময় ণ যুক্ত হয়ে যুক্তবর্ণ সৃষ্টি হবে।
  ব্যাতিক্রম: বিদেশী শব্দে কখনোই ণ কিংবা ষ ব্যবহৃত হবে না, তাই বিদেশী শব্দের বানানের ক্ষেত্রে এই নিয়ম প্রযোজ্য হবে না।
  ১. ঘণ্টা (ঘন্টা নয়), ঠাণ্ডা (ঠান্ডা নয়), কণ্ঠ (কন্ঠ নয়)
  ২. স্ট্যান্ডার্ড (স্ট্যাণ্ডার্ড নয়), লন্ডন (লণ্ডন নয়), ওয়ান্ডার (ওয়াণ্ডার নয়)
  ত বর্গীয় যেকোনো অক্ষরের সঙ্গে সবসময় ন যুক্ত হয়ে যুক্তবর্ণ সৃষ্টি হবে
  উদাহরণ: দন্ত, (দণ্ত নয়), বন্ধ (বণ্ধ নয়), ধান্দা (ধাণ্দা নয়)
  অনুরূপভাবে, ক বর্গীয় অক্ষরগুলির সঙ্গে যুক্তবর্ণ হবে ঙ সহযোগে, চ বর্গীয় অক্ষরগুলির সঙ্গে ঞ যুক্ত হয়ে।
  ১. সঙ্গে (সংগে নয়), শঙ্কা (শংকা নয়), জঙ্ঘা (জংঘা নয়)
  ২. কাঞ্চন (কান্চন নয়), গুঞ্জন (গুন্জন নয়), বাঞ্ছা (বান্ছা নয়), ঝঞ্ঝা (ঝণ্ঝা নয়)
  অনুস্বার (ং) সবচেয়ে বেশি ব্যবহৃত হয় ম-এর পরিবর্তে, কেননা সংস্কৃত বা তৎসম বানান-রীতির সহজিয়া রূপান্তরের প্রক্রিয়ায় ম-যুক্ত যুক্তাক্ষর প্রায় উঠে গেছে। এখনও কিছু কিছু রয়েছে, যেমন সম্বাদ থেকে সংবাদ হয়ে গেলেও বিসম্বাদ এখনও থেকে গেছে।
  ম-যুক্ত যুক্তাক্ষরের ক্ষেত্রে সবচেয়ে বেশি ভুল হয়ে থাকে যে শব্দটিতে –
  সম্মান (সন্মান নয়)
  আরেকটি সাধারণ নিয়ম:
  অন্তস্থ বর্ণের সঙ্গে যুক্ত হয় বা অন্তস্থ বর্ণের ঠিক পরে বসে যে ন/ণ-টি, তা সাধারণত ণ, কালেভদ্রে ন বসতে পারে, যেমন 'করেন' বা 'করুন' শব্দগুলিতে অন্তস্থ বর্ণ র-এর পরে ণ-এর পরিবর্তে ন বসেছে। কিন্তু করুণ, বরুণ ইত্যাদিতে বসেছে ণ। এক্ষেত্রে লক্ষ্য করবার বিষয় হল, শব্দটি যদি সরাসরি একটি ক্রিয়াপদ হয়ে থাকে, তাহলে র-য়ের পরে ন বসবে, ণ নয়। আর সুস্পষ্ট ব্যাতিক্রম – যেকোনো বিদেশী শব্দ, কেননা বিদেশী শব্দে কখনো ণ ব্যবহৃত হবে না।